Wêreld se grootste konyn gesteel | Netwerk24
Wêreld se grootste konyn gesteel
'n Enorme konyn, wat bekendheid verwerf het as die grootste ter wêreld, is by sy eienaar se huis in Worcestershire in Brittanje gesteel.
The Guardian berig dat die polisie vermoed dat die 129 cm lange konyn, genaamd Darius, Saterdagaand uit sy hok gesteel is.
Die konyn is in 2010 met 'n Guinness-wêreldrekord bekroon nadat bevind is dat hy die grootste in sy soort is.
Annette Edwards en Darius, wat as die wêreld se grootste konyn bekendheid verwerf het. Foto: Twitter/Annette Edwards
Sy eienaar, Annette Edwards, het intussen 'n beloning van £1 000 aangebied om Darius terug te kry.
Volgens Worcester News het Edwards op Twitter gevra dat die diewe hom terugbring. Sy het gesê hy is te oud om mee te teel.
Edwards het dit as "'n baie hartseer dag" beskryf. Die polisie het 'n beroep gedoen op die publiek om op die uitkyk te wees vir die reusagtige konyn sodat die diewe aangekeer en hy aan sy regmatige eienaar terugbesorg kan word.